Адриано Челентано үҙен актёр тип кенә түгел, режиссёр, телевидение алып барыусыһы, йырсы һәм композитор тип тә танытыуы менән иғтибарға лайыҡ. Күп нәмәлә: итальян телендәге рок-н-ролл һәм рэп башҡарыуҙа ла беренсе булған, беренселәрҙән булып үҙенең бойондороҡһоҙ тауыш яҙҙырыу студияһына нигеҙ һалған, тәүгеләрҙән булып стадиондарҙа сығыш яһай башлаған. Уның репертуарында төрлө музыкаль йүнәлешле йырҙар: итало-диско, блюз, рэп, электрон музыка, баллада, синтипоп, румба, романтик рок. Челентаноның һуңғы осорҙағы композицияларының күпселеге соло башҡарыусы ҡорал сифатында электрогитаралар файҙалана. Ҡайһы бер йырҙарында Адриано яңғырашы менән инглиз һәм итальян теле ҡатнашмаһын хәтерләткән уйлап сығарған «челентанеска» () телен ҡуллана. Уның йыр текстары — мөхәббәт тураһында ғына түгел, улар, бигерәк тә ижадының һуңғы осоронда, киҫкен ижтимағи-сәйәси темаларға ҡағыла. Музыка аша йырсы тыңлаусыға нимәгә ышаныуын еткерергә тырыша. «Артистың юғары бурысы — ғәҙелһеҙлеккә ҡаршы тороу», — тип иҫәпләй ул. Челентано тауышының тасуирилығы һәм тәьҫирле вокал диапазоны уны иң танылған итальян йырсылары рәтенә ҡуя. Үҙенең тәбиғәте буйынса Челентано экспериментатор булып тора — төрлө осорҙа ул башҡа билдәле башҡарыусылар: Сезария Эвора («Quel casinha»), Мина Маццини («Acqua e sale», «Brivido felino», «Che t’aggia di'», «Dolce fuoco dell’amore», «Io non volevo», «Messaggio d’amore», «Sempre sempre sempre», «Specchi riflessi»), Нада («Il figlio del dolore»), Бьяджо Антоначчи («L’emozione non ha voce»), Пол Анка («Oh Diana»), Франко Баттиато («Facciamo finta che sia vero») менән дуэт булып йырлаған.